Wir, disnach genemptē, mit namē Brandolff vom Stein, zuͦ diser zitt obervogt zuͦ Leͣntzburg, Walther von Halwil, bekennend uns unnd thuͦnd kund allermengklichem̄ mit disem brieff, alsdan bisher zwüschen den erwirdigē
unnd geistlichen frowen, ✳ unserē gnaͤdigē frowē, der aͤptissin unnd gemeinen convent frowē zuͦ Küngsfelden, an ein teil ✳ und des anderē teils ✳ dem erwirdigē unnd wolgelertē meister Hans Fry, lütpriesteˀ zuͦ Stouffen,
mishellung, spenn unnd zwitracht gewesen sind, ✳ die insunders der jetzgenant meistˀ Hans Fry an die obgenantē unser gnaͤdigē frowē geforderet ✳ und an sy gehept hant, ✳ derohalb ✳ er an unserer gnaͤdigē herrē rechtlichē spruch unnd hilff nachzelouffē nütt vermeint, ✳ dadurch sy als ein obriste herschafft, die irem gueͤtlichē zeentscheidā geneigt, ✳ und uns, den obgenantē geschribē, unnd iren gantzē volmechtigē gewalt gegebē unnd empfolhen hand. also hand wir die obgemeltē beden parthyē uff maͤntag, naͤchst, vor sant Martins, des heiligē bischoffs, tag, ein tag angesetzt und verkünt ✳ der massē, ✳ das ein jegkliche parthy alda uff den selbē tag ir
sprüch und anvordrung, so sy zuͦ anderē vermeinte zehabē ✳ vor uns, den obgemeltē, offnete unnd ertzalte als dan das zimlichē und billich were. und als disz alles geschechē und volfuͤrt ist, hand sich die obgenantē unser gnaͤ¬
digē frow̄ vor uns zuͤ Laͤntzburg erscheint mit ir anwaͤld und volmechtige bettschafft, mitt den strengē, edlen unnd vesten her Hemman von Mülinē, ritter, Caspar von Memerschwileˀ, hoffmeisteˀ, desgelich meisteˀ Hans
Fry, mit dem erwirdigē unnd geistlichē herrē, ✳ her Hansē Moͤriker von Stouffen, kilchher zuͦ Amerschvil ꝫc̃. unnd als sich die jetz gemeltē parthyē, wie jetz gemelt ist, sich gestelt und vor uns ertzoͤugt hand, so hant der jetzgenant meisteˀ Hans Fry als ein anvordereˀ all sin anvorderung unnd zuͦ spüch ertzelt, kurtzlich wie hernach: item ob es sich jetz oder hienach begebe, ✳ das im an den gesetztē jarztitē oder an denē, so hinfür gesetzt werdend, abgieng, lützel oder vil, den selbē abgang soͤttend im die gemeltē unser gnaͤdigē frowē widerumb ersetzē nach guͦteˀ, hablicheˀ notturfft, als sy im die anfaͤngklichē ingebē sind und jetz inhett. sodann das unser
gnaͤdigē frowē den brunnēmeisteˀ usrichtettē, oder im ein schenck gebē, die im nutzlich und inē erlich were. item zuͦ dem drittē, das sy im liessē den zendē von den Münod Rütinē, als dan sy im das vormals zuͦ gelassē
habē. item zuͦ dem vierdē und dem letztē, so hant er begert und vermeint, unser gnaͤdigē frowē soͤttē im das hus buwē, so dick und vil und es bufellig und not were. dartzuͦ hand die obgenantē unser gnaͤdigē frowen
durch ir volmechtige bottschafft lanssē reden: die zuͦsprüch und anvorderung, so meisteˀ Hans Fry zuͦ inē gethan hab, beduncke sy gantz unbillichē, ✳ dan sy syen mit im gericht umb all sin ansprach, daby begerē sy zebelibē. sy hofftē
ouch von niemā nùtt witer genoͤtiget noch getrengt werdē. also hand wir, die ob gemeltē Brandolff vom Stein und Waltheˀ von Halwil, betrachtet die unfrüntschafft, so hierussz taͤglichs ufferstan und erwachssē moͤchte, unnd oͧch
insunders fùr uns gewonnē das schribē und ermanē unser gnaͤdigē herrē, ✳ das da wist und inhalt dise sachē fùr ir gnad nümmā lanssē komē, und uff soͤlich schribē die sach, wie hernach stant bericht, und dero gemelten unsereˀ gnaͤdigē frowē mit unserē gewalt gemechtiget. item des erstē, so sprechē wir inder guoͤttikeit der jartzitē halb, das unser gnaͤdigē frowē die jartzit, so jetz sind oder füro gesetzt werdend, meisteˀ Hansē nütt soͤllend
ersetzē keinē abgang, es were dan, ✳ das die jartzit unserē gnaͤdigē frowē abgeloͤst oder sust zuͦ iren handen kaͤmē, ✳ dan so soͤllend sy im die nach dem houptguͦt widerumb ersetzē. ✳ unnd umb und fùr den gelittnen abgang, als er vormeint im beschechē sye, so sprechē wir, das unser gneͤdigē frowē für soͤlichē abgang meisteˀ Hansē geben soͤllend zechen mütt roggē und damit hinfur sy unersuͦcht lassē. sodann sprechē wir des
brunnēhalb, das unser gnaͤdigē frowē von wegē meister Hansē dem brunnenmeistˀ soͤllend gebē sechtzig lib̄ pfund und füro meisteˀ Hansē nützit ine schuldig sin von des brunnē wegē im gang, uff oder ab. item dere nüwē
uffbrüchē halb ist unser spruch: inder gueͤtigkeit, es sye inhoͤltzerē oder ander nüw uffbrùch, ✳ davō sol meister Hansē werdē der erst zend und dannenthin widerumb zuͦ dem grossē zenden gegeben werden ane gevaͤrd.
item des huses halb sprechē wir: ✳ wurd das hus bufellig, so soͤllend unser gnaͤdigē frowē irē hoffmeisteˀ bevelch thuō, das zuͦ besichtigē. ✳ der mag den einen oder zwen von dem kilchspell zuͦ im nemē und was sich
die zuͦ dere notturfft zebuwē erkomē ✳ soͤllend unser gnaͤdigē frowē laussē buwē und machen mit dem geding, das unser gnaͤdigē frowē holtz und stein und ander zùg, so zuͦ soͤlichē buw notturfftig ist, uff den berg,
uff die hoffstat, ✳ an meistˀ Hansē costē und schadē antwurtē ✳ und den wercklùtē den lon gebē. inseͤlichē buw sol meisteˀ Hans den costē mit der atzung an im selbs haben und im unseˀ gnaͤdigē frowē dafür nützet
zuͦ gebē schuldig sin. und damīt sol der gedacht meisteˀ Hans das hus und hoffreiti inzimlichē buw und erē haltē und haben. item dero pfruͦnd halb sprechē wir, das meister Hans die nütt vertuschē noch verwechsslen sol,
noch keinē anderē übergebē, dan die underthanē mit sampt sinē helffer, ✳ selbs tod und lebend, versechē. es were dan, ✳ das er ein ander pfruͦnd überkaͤme ✳ und die selbs besitzen woͤtte, ✳ so sol er keinē anderē gan Stouffē
setzen, er sye den unseren gnaͤdigen frowen zuͦ Küngsfeldē unnd den underthanē gefellig. item zuͦ dem letstē wir, das unser gnaͤdigē frowē noch ir nachkomē meister Hanse noch sine erbē des erbfals halb nütt soͤllend
anforderen noch anlangē und also mit disem unserē obgeschribinen spruch gantz und gar gericht und geschlicht sin umb all asprach, so sy zuͦ beiden sittē zuͦ einanderē gehept hand, ✳ unnd ouch aller unwill gantz
und gar hin, tod und absin. uff soͤlichs so hand die obgenantē beid parthyē für sich, alle ir erben und nachkomē und sust alle die, so dise sachē nun oder hienach beruoͤrend moͤcht, by irē guͦtē trüwē an eydes statt gebē,
offenlich gelopt und versprochē, inkrafft dises brieffs, die beredung zwüschē inē, hievor geschribē, mit allē punctē und articklen, als obstant, sampt und insunderes staͤtt, war, vest zehaltē, denē gnuͦg zesind und zevolfuoͤrende nach
irem inhalt, dawider niemeˀ zeredē, zethuͦnd noch schaffē gethan werden, heimlichē oder offenlichē, durch sich noch kein ander ꝑsonē, ingericht noch uswendig gerichtzz, ouch soͤlichs niemā zegeholē, zegoͤnnē oder zestattē, indhein wise, noch weg, harumb sich ouch entzigē und begebē aller und jettlicher gnadē und fryheittē von dem heiligē stuͦl ze Rom, conciliū, keiserē, küngē und anderer gewaltsamy, zuͦ disen zitē gegebē oder
so hinfür gegebē oder von eignē willē und sunderē gnadē, an alle bitt und vorderung gegoͤnnt werdend, aller gerichtē und rechtē, fryrechtē lutrechtē stettrechtē, flurgrechtē, buntnussē, satzungē, ordnungē, gewonheitē unn harkommē der herrē, stettē und gemeines landes, aller und jetglicheˀ uszügen, so yemand erdacht hett oder noch erdencken koͤnnd oder moͤcht, des uszuges, das yemand sprechen moͤcht, das soͤlich
beredung anders berett, dan da obnen geschribnē wer, gesunder meister Hans Fry, mit hand und gewalt sines techans aller gnaden und fryheitē, priesterlichē wirden, gegoͤnnt und geben oder hinfùr geben werd₎,
und sy bede parthyen des rechtē, so da spricht ein gemein verzichung, verfache nitt ein sunder ganng, denn ee vor. des alles unnd jegklichs, so obstaut, zuͦ urkünd, krefftigen bestand unnd warer sicherheit
so hand wir, die obgemeltē Brandolff vom Stein und Walther von Halwil, als volmechtig gewalt haber, von empfell unserer gnaͤdigē herren von Bern, unser jetgklicheˀ sin eigen insigel andisen
brieff gehenckt unnd jettwederē parthy disz unseres spruchs von wort ze wort glich lutend einen geben uff maͤntag, naͤchst, vor sant Martis des heiligē bischoffs tag, im jar, als man zalt von der
gepùrt Cristi, unsers herren, thusend vierhundert nüntzig unnd ein jar.